Гумрэ псэмрэ зыхьэху сурэтхэр
СурэтыщI гъуазджэмкIэ музейм (Налшык къалэ) мы махуэхэм щагъэлъагъуэ Москва щыпсэу ди лъахэгъу Уэрэзей Аслъэн и лэжьыгъэхэр.
Уэрэзей Аслъэн Абы и IэдакъэщIэкIхэр дызэса сурэт лIэужьыгъуэхэм хуэдэкъым, ящIэлъ гупсысэкIи къэIуэтэкIэкIи зыми ещхькъым.
Музейм и зы пэшыр хухэхащ Уэрэзейм «Удз гъэгъахэр», «Лъэмыж», «Спорт», «Портретхэр» зыфIища и сурэт сериехэм. Дэтхэнэри сурэтыщI гъуазджэм и Iэмал зэхэухуэнакIэ къэгъэлъэгъуащ. Гулъытэ хэха яхубощI художникым итха «Къалэм и теплъэр» сурэт зэмылIэужьыгъуэхэм. Абыхэм набдзэгубдзаплъэу ущеплъкIэ, къыпщохъу сыт хуэдэ къалэм ахэр щыбгъэлъагъуэми, цIыхухэм езыхэм я зы уэрам къыхалъэгъукIыфыну.
Уэрэзей Аслъэн и IэщIагъэм щыхигъэхъуар Строгановым и цIэр зэрихьэу Москва дэт художественно-промышленнэ къэрал университетырщ. Гу зэрылъыттащи, абы и живописыр плъыфэкIэ къулейщ, графикэ сурэтхэм псысэ теплъэ яIэщ. Аслъэн и IэдакъэщIэкIхэр щигъэлъэгъуащ Литераторхэм я унэм (1994 гъэм), СурэтыщIхэм я унэм (1996, 1997 гъэхэм), Урысейм и СурэтыщIхэм я зэгухьэныгъэм (2005 гъэм), «Новый манеж» (Москва) къэрал гъэлъэгъуапIэ пэшым, нэгъуэщIхэми.
Уэрэзейм и сурэтгъэлъагъуэм къызэрымыкIуэу цIыхушхуэ къекIуэлIат. Сурэтхэм ахэр яхьэхуати, дэтхэнэми жиIэн и куэдт.
Карчаевэ Аминэ, КъБР-м щэнхабзэмкIэ и министрым и къуэдзэ: Уэрэзей Аслъэн и лэжьыгъэхэр зылъэгъуахэм гъэщIэгъуэн зэращыхъуам шэч къытесхьэркъым. Пэжу, сурэтыщIыр езыри хьэлэмэт дыдэщ, дунейм зэреплъ щIыкIэри щIэщыгъуэщ. СызэрыщыгъуазэмкIэ, Аслъэн и IэдакъэщIэкIхэр Урысейм щыпсэухэм къищынэмыщIа, хамэ къэралхэм щыщхэми я гъэтIылъыгъэхэм хагъэхьэ, щIэупщIэ яIэщ. Налшык япэу абы и сурэтхэр зэрыщигъэлъагъуэр ди дежкIэ гуфIэгъуэшхуэщ, дэтхэнэри дызыпэплъа Iуэхущ. Гъуазджэм дихьэххэм абыкIэ сохъуэхъу, езы художникми и лэжьыгъэхэр нэхъ щIэх-щIэхыурэ ди пащхьэ кърихьэну си гуапэщ.
ХьэIупэ ДжэбрэIил, КъБР-м гъуазджэхэмкIэ щIыхь зиIэ и лэжьакIуэ: Уэрэзейхэ я унагъуэр куэд щIауэ соцIыху. Си гуапэ хъуащ абы мыпхуэдэ сурэтыщI Iэзэ къазэрыхэкIар. Нэхъ ипэIуэкIэ Аслъэн и IэдакъэщIэкIхэм щыгъуазэ зысщIат тхылъымпIэ кIапэхэм (открыткэхэм) тету, ауэ абы щыгъуэм ахэр мыпхуэдэу дахэу слъэгъуатэкъым. Иджы абы си фIэщ ищIащ зэрысурэтыщI нэсыр. Соплъри, сыт хуэдиз гупсысэ хэлъ абы и сурэтхэм! СфIэтелъыджэщ. Иужьрей илъэсхэм къриубыдэу гъэлъэгъуэныгъэ гуапэ слъэгъуамэ — ар Уэрэзей Аслъэн ейрауэ си гугъэщ.
Темыркъан Геннадий, КъБР-м и СурэтыщIхэм я зэгухьэныгъэм и правленэм и унафэщI: ИлъэсыщIэр къызэрибгъэхьэу ибохьэкI, жаIэ. Уэрэзей Аслъэн и гъэлъэгъуэныгъэ дахэмкIэ 2014 гъэм дыпежьащи, езы сурэтыщIми дэри абы фIы къытхудэкIуэну си гуапэщ. Ди зэгухьэныгъэр апхуэдэ сурэтыщI щIалэхэм хуэныкъуэщ, къыдогъэблагъэ Аслъэн ди IуэхущIапIэм.
Уэрэзейм и IэщIагъэмкIэ ехъуэхъуащ УФ-м и цIыхубэ артист Темыркъан Бориси Владикавказ къалэм дэт Лъэпкъ музейм и унафэщI Сухевэ Лариси.
Гъуазджэ нэсым хэплъэну хуейхэм щIышылэм и 27 пщIондэ апхуэдэ Iэмал яIэщ.
БАГЪЭТЫР Луизэ.
Сурэтхэр МАМИЙ Руслан трихащ.
